Codrin Ștefănescu insistă: Cu siguranță ne vom asuma și ordonanța de amnistie și grațiere

Secretarul general interimar al PSD, Codrin Ștefănescu, afirmă din nou, pentru a doua oară la interval de două zile, că, în mod sigur, coaliția PSD-ALDE își va asuma ordonanța de amnistie și grațiere. Ștefănescu a făcut declarația după ce președintele Klaus Iohannis a avertizat că ar fi „o catastrofă“, care ar duce la o criză politică fără precedent. În replică, Viorica Dăncilă a spus că pe masa ei nu se află un astfel de proiect.

„Legat de legile pe care le facem, legile nu sunt pentru Liviu Dragnea. Legile sunt pentru zeci de mii de români și zeci de mii de familii de români călcate în picioare de un sistem odios pe care el îl protejează în fiecare zi prin tot ce face“, a declarat Codrin Ștefănescu la Antena 3, după ce președintele Iohannis a spus că PSD dorește să dea lege pentru a-l scăpa de pușcărie pe „infractorul Liviu Dragnea“.

Citește și declarația Vioricăi Dăncilă

Ștefănescu a reluat declarația de marți seară, de la România TV, când a spus: „Vom continua să modificăm legile, vom continua să trecem prin Parlament ce am spus, vom continua să cerem călăii ăștia să răspundă în fața legii și la final dăm și amnistia și grațierea, ca să ne lămurim. Cu sau fără voia PNL-Orban, USR și Tomac“.

„PSD și ALDE, coaliția de guvernare, PSD în primul rând, așa cum a promis, va duce la capăt toate legile justiției, modificările Codului Penal. Tot ce am promis vom face și, într-un final, cu siguranță ne vom asuma și ordonanța de amnistie și grațiere – nu știu sub ce formă: formă de lege sau formă de ordonanță. Însă lucrurile au fost deja percepute foarte bine în sânul opiniei publice. La câte abuzuri au avut loc, oameni care au stat la pușcărie și acum câștigă că fapta nu există…“, a afirmat secretarul general interimar al PSD și joi seara, la Antena 3.

Președintele Klaus Iohannis a lansat joi un avertisment fără precedent Partidului Social Democrat, atrăgând atenția formațiunii conduse de Liviu Dragnea să nu adopte o ordonanță de urgență privind amnistia și grațierea, deoarece acest lucru ar fi „o catastrofă pentru România” şi ar declanşa o criză politică fără precedent.

„Există semnale că la PSD nu s-a abandonat această idee (OUG pentru amnistie și grațiere – n. red.) O astfel de ordonanţă, care priveşte amnistia şi graţierea unor politicieni până la urmă, ar fi o catastrofă pentru România. Ar fi o catastrofă. Adoptarea unei astfel de ordonanţe ar declanşa o criză politică fără precedent în România”, a spus Iohannis, la Palatul Cotroceni (detalii aici).

Sursa foto: Inquam Photos / George Călin